URDHËR
Nr. 306, datë 28.3.2025

PËR NDALIMIN E PESHKIMIT NË LIQENET E PRESPËS, FIERZËS, ULZËS DHE SHKOPETIT

 Në mbështetje të pikës 4, të nenit 102, të Kushtetutës, pikës 1, të nenit 13, të ligjit nr. 64/2012, datë 31.5.2012, “Për peshkimin”, të ndryshuar,

URDHËROJ:

1. Ndalimin e peshkimit me çfarëdolloj mjeti dhe metode gjuetie, si dhe mbajtjen në bord, tranzitimin në barkë, zbarkimin të të gjitha llojeve të peshqve në liqenet e Prespës, Fierzës, Ulzës e Shkopetit, konkretisht:
a) për gjuhcën (cironka) – Alburnus Albidus Alborella, prej 20 prillit deri më 20 korrik 2025;
b) për krapin – Cyprynus Carpio, prej 25 prillit deri më 25 maj 2025.
2. Për periudhën 25.4.2025 deri më 25.6.2025, ndalohet peshkimi me rrjeta në fashën bregliqenore prej 150 ml nga bregu për liqenet e Prespës, Fierzës, Ulzës e Shkopetit.
3. Vendbazimi i varkave të peshkimit do të jetë në pikat e caktuara nga OMP-të përkatëse.
4. Për zbatimin e këtij urdhri, të hartohet një Plan i Përbashkët Operativ Veprimi nga Drejtoria e Shërbimeve të Peshkimit dhe Akuakulturës, në koordinim me OMP-të përkatëse që ushtrojnë aktivitete peshkimi në këto liqene.
[bookmark: _GoBack]5. OMP-të të marrin të gjitha masat e zhvendosjes së objekteve, ku peshqit kanë lëshuar vezët, në rastet e rënies së nivelit të ujit në këto liqene.
6. OMP-të, bashkëpunojnë me strukturat e vetëqeverisjes vendore, Drejtoritë Rajonale të AKU-së, Drejtorinë e Policisë së Rendit dhe atë Kufitare të qarqeve përkatëse dhe me Policitë Bashkiake përkatëse.
7. Për zbatimin e këtij urdhri, ngarkohen, Drejtoria e Shërbimeve të Peshkimit dhe Akuakulturës dhe Organizata e Menaxhimit të Peshkimit të liqeneve të Prespës, Fierzës, Ulzës e Shkopetit. 
Ky urdhër hyn në fuqi menjëherë dhe botohet në Fletoren Zyrtare.

